বারবারই সোশ্যাল নেটওয়ার্ক সাইটে বিতর্কিত মন্তব্য করে আলোচনার কেন্দ্রবিন্দুতে থাকেন বলিউড অভিনেতা কামাল রশিদ খান। যিনি বলিউডে পরিচিত ‘কেআরকে’ নামে। বলিউডে নতুন কোনও ছবি মুক্তি পেলেই তিনি উলটো পালটা মন্তব্য করে প্রচারের আলোয় থাকতে চান। নরেন্দ্র মোদী থেকে কোহলি, ধোনি— কেউই তাঁর সমালোচনা থেকে মুক্ত নন। এবার তাঁর নিশানায় স্বয়ং মাস্টার ব্লাস্টার সচিন তেন্ডুলকর।
শুক্রবারই মুক্তি পেয়েছে সচিনের তেন্ডুলকরের জীবনের উপরে আধারিত ডকু-ড্রামা ‘সচিন: আ বিলিয়ন ড্রিমস’। প্রথম দু’দিন সিনেমা হলে ছবিটি দেখে প্রংশসায় পঞ্চমুখ প্রত্যেক ক্রিকেট সমর্থকই। সূত্রের খবর, ধোনির বায়োপিকের সঙ্গেই বক্স অফিসে টেক্কা  দিচ্ছে সচিনের ছবিটি। প্রথম দিনেই ১০ কোটির উপরে ব্যবসা করেছে। সেখানে ‘কেআরকে’ নামে পরিচিত বলিউডের এই অভিনেতা, প্রযোজক এবং লেখক নিজের অভ্যাস মতো পরোক্ষভাবে সচিনের এই ছবিটির সমালোচনা করে নিজের মতামত প্রকাশ করে সবাইকে অবাক করে দিলেন।
সর্বত্র সফলভাবে মুক্তি পাওয়া সচিনের বায়োপিক নিয়ে টুইটারে একের পরে এক নেতিবাচক মন্তব্য করে ফের শিরোনামে কেআরকে। এরপরেই সোশ্যাল মিডিয়ায় সচিনের ভক্তরা পালটা জবাব দিতে থাকেন তাঁকে। প্রথমে টিপন্নি কেটে টুইটে কেআরকে লেখেন, ‘‘যদি সচিনের এই বায়োপিক দারুণ ব্যবসা করে, তাহলে ভবিষ্যতে কপিল দেব, বিরাট কোহলি, গৌতম গম্ভীরেরও বায়োপিক বলিউডে রিলিজ হবে।’’
তার আগেও তিনি আরও একটি ট্যুইট করে বলেছিলেন, ‘‘রিপোর্ট অনুযায়ী ‘সচিন: আ বিলিয়ন ড্রিমস’ ছবিটি সচিনের সমর্থকদেরই জন্য। যাঁরা সত্যিকারের একটা ভাল ছবি দেখতে চান, তাঁদের জন্য নয়।’’



কেআরকে-এর পরপর বিতর্কিত টুইট
এই ছবিতে মশালাদার কোনও কোনও বিষয়বস্তু না থাকা সত্ত্বেও সর্বত্র ভাল চলছে দেখে কেআরকে যে বেশ অসন্তুষ্ট, ফের বোঝা যায় তাঁর টুইট দেখে। তাই এক ধাপ এগিয়ে তিনি জানান, তাঁর নিজের বায়োপিক অনেক বেশি আকর্ষণীয় হবে। কারণ, একজন দর্শক বলিউডি ছবি থেকে যে ধরণের ‘মশলা’ উপভোগ করতে চান, তাঁর বায়োপিকে সবটাই থাকবে। এ বিষয়ে তিনি টুইটে বলেন, ‘‘আমার বায়োপিকের চেয়ে অন্য কারোর বায়োপিক বেশি আকর্ষণীয় হতে পারে না। কারণ, আমার বায়োপিকে যৌনতা, অপরাধ, ভালোবাসা, আন্ডারওয়ার্ল্ড, ব্যবসা, বলিউড— সব থাকবে।’’
এর আগে আইপিএল চলাকালীন ধোনিকে ব্যঙ্গ করে কেআরকে লিখেছিলেন, ‘‘ধোনি প্রত্যেকবার ফ্লপ শট খেলার পর এমনভাবে ব্যাটের দিকে দেখছেন যেন পুরো দোষটাই ওঁর ব্যাটের। আসলে ও বল হিটই করতে পারছে না।’’ তার পরের দিনেই তিনি টুইট-আক্রমণ করেছিলেন বিরাট কোহলিকে। বলেছিলেন, ‘‘আজকে আরসিবি আইপিএল-এর লিগ তালিকার তলানিতে। এর একমাত্র কারণ হল ‘আশিক’ কোহলির আত্মম্ভরিতা।’’ কোহলিকে অপমানজনক ‘আশিক’ বলার পরে বিজয় মাল্যকে তিনি ‘ভাগোড়া’ বলে সম্ভোধন করেছিলেন। প্রসঙ্গত, হিন্দিতে ‘ভাগোড়া’ শব্দের অর্থ— যে পালিয়ে যায়।
কেআরকে নিজে বলিউডে সেভাবে প্রতিষ্ঠিত না হলেও, সারা বছরই বিখ্যাত ব্যক্তিত্বদের বিরুদ্ধে বিতর্কিত মন্তব্য করে শিরোনামে থাকেন। মোদি থেকে কেজরিওয়াল— প্রত্যেকেই কেআরকে’র টুইট-হানার শিকার। সেই অভ্যাসের এবারেও পরিবর্তন হল না।